

צה"ל והכנה לשירות משמעותי

השירות בצה"ל ובקהילה נתפס כערך במכינת קול עמי השואפת להביא את כל חניכיה להפנמת אורח חיים של תרומה, התנדבות ועשייה למען הסביבה. השירות בצה"ל הינו ערך בפני עצמו, לא רק כחובתו של כל אזרח בישראל, אלא כערך ציוני, הרואה בהגנת יהודים על מולדתם כזכות, ולמעשה חובה שהיא זכות.

המכינה מעודדת את חניכיה לשירות המביא לידי ביטוי את יכולותיהם בצורה המיטבית, להשקיע את המירב בתפקידם, יהא אשר יהיה ובמידת האפשר להגיע לתפקידי פיקוד, הדרכה וקצונה ובכך להמשיך ולחנך את דור החיילים הבא.

בנוסף לתפיסת השירות הצבאי כמשמעותי ביותר, אנו רואים בו שלב בחיים ומצפים מבוגרינו להמשיך ולשרת את הקהילה גם לאחר השירות- במילואים, בקהילה, בחינוך ובסביבה.

מתוך תפיסתנו כמכינה מעורבת, נעודד את חניכינו לשרת באופן המתאים והמשמעותי ביותר עבור כל אחד ואחת מהם, תוך רגישות לאורח חיים שונה ולתכונות ויכולות שונות. ככזאת, מכינת קול עמי מעודדת את חניכיה הלא ישראלים לשרת באופן מיטבי את קהילת האם שלהם לאחר המכינה. צה"ל, כצבא העם היהודי, נתפס במכינת קול עמי כערך בפני עצמו. על כן, תכני המכינה העוסקים בהכנה לצה"ל ובהיכרות עימו רלוונטים גם עבור אלו שלא עומדים לשרת בו.

תוכנית ההכנה לצה"ל  מורכבת משילוב של הרצאות, פעילויות מפגשים והתנסויות המועברות ע"י צוות המכינה, אנשי צבא, מדרכי כושר קרבי ודמויות שונות העוסקות בפנים השונות של צה"ל והמוכנות אליו. בכל שלוחה קיימת וועדת חניכים העוסקת בתחום, מעבירה תכנים בנושא, מובילה אימונים גופניים ומתאמת פעילויות.

**מטרות התכנית**

* **הכנה פיזית לשירות**- תכנית המכינה כוללת אימונים גופניים מגוונים לפי דרגות קושי ועל פי סרגל מאמצים, מסעות, מירוצים ואתגרים המדמים את הדרישות הצה"ליות ומעודדים שמירה על כושר ואורח חיים בריא.
* **הכנה רוחנית, רגשית ונפשית לשירות בצה"ל**- עיסוק באתגרים הרגשיים שהשירות מציב ודרכים להתמודד איתם. אורח החיים במכינה מדמה מצבים ואתגרים שהחניכים יתקלו בהם בשירות, כגון עומס משימות בלחץ זמן, מגורים משותפים, תנאי פנימייה, נהלים וקבלת מרות.

הכרה והתמודדות עם דילמות מוסריות בחיי הצבא תוך התאמה לערכי ורוח צה"ל, ובניית בסיס רוחני ואידיאולוגי יציב המבהיר את הצורך בשירות למען המדינה והעם.

* **הכנה עיונית לצה"ל**- הכרת יחידות צה"ל השונות, הדרגות, בעלי תפקידים משמעותיים, מפגש עם קצינים ויחידות, ביקור בבסיסים צבאיים והכרת מורשת צה"ל מהקמתו.